Š. Kužma, poslanec: (2008-10-23):
Ja aj vysvetlím, prečo je to len využitie. Nikto momentálne nie je ohrozený touto krízou a ničí dôchodok nie je ohrozený. Prví ľudia podľa v súčasnosti platnej legislatívy pôjdu do dôchodku až v roku 2020. Čiže, pre nich bude zaujímavé, aký bude stav na dôchodkových účtoch v roku 2020, a nie v súčasnej dobe. Skoro všetci, čo obhajujú a majú popísané rôzne konštatácie o momentálnej kríze, niektorí sa neštítia ani využiť práve prípady, kedy opačne, dôchodkové fondy prežili a zlyhal štátny systém, a preto sa používajú dôchodkové fondy, viď Argentína, Island, ale všetci, čo to hovoria, si treba všimnúť, že hovoria len o tomto období, o dnešnej kríze, o roku, o dvoch posledných. Pritom aj títo ľudia nemajú problém vytiahnuť obdobie 1997 – 2007 alebo 1998 – 2008, ak chcú poukázať, že my sme dali desaťročný limit, ale pri tomto zákonnom limite keby mali v sebe trochu poctivosti alebo keby chceli férovo konať, a to tu neurobil jediný a vedia prečo, mali vytiahnuť čísla 1993 – 2008, porovnať hodnoty, ktoré boli v roku 1993 k hodnote aj teraz po znížení z krízy. Ale tento rozdiel k roku 2008, samozrejme, nikto nepoužil, lebo všetci tí, čo sa v problematike vyznajú, tak vedia, že ľubovoľné obdobie, ľubovoľné obdobie, dokonca vrátane problémových 30. rokov 20. storočia nenájdu v kuse nijaké 15-ročné obdobie, ktoré by potvrdzovalo ich slová. Vždy tento rast bol podstatne vyšší na peňažných trhoch, ako bol rast, čo ja viem, inflácie. Aj v tých najhorších rokoch roku 1931 napríklad, keď bola najväčšia kríza, najväčší prepad, už o dva roky nasledoval rast. Čiže poprosil by som všetkých tých, ktorí hovoria o dopade hospodárskej krízy, aby vždy pre porovnanie použili 15-ročné obdobie alebo minimálne aspoň 10-ročné. Tu v rozprave ho nikto nepoužil, ani jeden, ani jediný prípad nebol s 20-ročným obdobím a jeho porovnaním. Treba si uvedomiť, že ľudia pôjdu v roku 2020 do dôchodku. Je to zaujímavé, že je to ten istý rok, ktorý už, pani ministerka, vy ste nedávno uviedli, že demografická kríza sa začne prejavovať až v roku 2020, po roku 2020 a 2025, áno, prípadne 2030, ale zároveň je to aj prvý rok. Tí, ktorí si šetria  na dôchodky, dovtedy bude niekoľko kríz a niekoľko konjunktúr do roku 2020. Ale som presvedčený, že celkove tie konjunktúry predčia krízy, čo sa týka hodnoty úspor. Ale na druhej strane, čo všetko vieme presne a vy to pripúšťate tiež, vtedy už tu bude kríza. Iste, nie finančná, ale kríza prvého dôchodkového piliera, lebo aj sama pani ministerka povedala, že po roku 2020 nastúpi. Veľmi zaujímavo sa vyjadril kolega Petrák minule, keď tiež pripustil, že táto kríza bude a že bude to na iných vládach, aby to riešili a ako možnosť pripustil predĺženie veku odchodu do dôchodku. Ja to skutočne tak čítam a darmo bude hovoriť, že to nie je tak, že dnešná vláda vie, že prvý pilier, ak zlikviduje druhý pilier, alebo tí, čo ostanú v prvom pilieri, po roku 2020 budú musieť byť vtedajšími vládami alebo vtedy fungujúcimi vládami riešení, a ako povedal pán Petrák, pravdepodobne predĺžením veku do dôchodku. Čiže treba poctivo povedať, porovnajme bežné pätnásťročné obdobie rastu a zároveň povedzme tým, čo sú v prvom pilieri, že to vidíte tak, ako povedal pán Petrák, že oni budú robiť dlhšie. Lebo iné riešenie nebolo povedané a nebolo iné riešenie povedané ani kolektívom vašich odborníkov, ktorí pripravovali víziu na čele s pánom Stanekom. Viete, toto nie je prvý prípad, čo momentálne presadzuje vláda pána Fica. Ja to dokonca poviem na príklade z mojej rodiny. Veľmi presný príklad. Môj starý otec si šetril na dôchodok a Klement Gottwald, viete, že urobil veľmi rázny krok, najprv pozastavil výplaty z dôchodkových fondov a potom ich znárodnil. Tiež mal problém s peniazmi, potreboval peniaze. Prvý krok boli dôchodkové fondy, druhý krok bola mena peňazí, veľmi známa. Potreboval peniaze, znárodnil tieto fondy a ľuďom povedal, že sa o nich postará. Môj starý otec robil do sedemdesiatky, lebo z toho dôchodku nevedeli vyžiť, keďže stará mama nepracovala. Tak sa postaral. Pritom mal dostatok peňazí našetrených vo svojom dôchodkovom fonde, o ktorý prišiel. Čiže, nič nové pod slnkom, už to tu raz bolo, presne ten istý sľub, také isté zobratie z dôchodkového fondu a výsledok, ktorý si ja ešte veľmi dobre pamätám. Je tu ešte jeden problém, problém, ktorý súvisí práve s touto súčasnou finančnou krízou. Nepochybujem o tom, že hlavný motív, úplne hlavný motív je získať čo najviac peňazí do dnešného štátneho rozpočtu a cez určité balíčky, cez míňanie zabezpečiť si čo najväčšiu popularitu dnes s tým, že nech to rieši vláda po roku 2020, či už tak jak povedal kolega Petrák, alebo iným spôsobom. A práve tu vzniká jeden problém v súvislosti s touto finančnou krízou, a to je, že tým, že odídu ľudia dnes z druhého piliera, tých 150 tisíc, ako chcete, ako máte v štátnom rozpočte plánovaných 6,5 miliardy, tak budú poškodení aj tí, ktorí v ňom ostanú. A poviem vám prečo. Práve tým, že dnes je kríza a, samozrejme, na týchto fondoch nie sú hotové peniaze, však ich účelom nie je, aby ležali hotové peniaze, sú niekde investované, a keďže vieme, že v čase krízy aktíva sú nižšie a vy ste to pred chvíľou presne vyčíslili, o koľko klesli, tak na získanie 6,5 miliardy bude treba predať aktíva fondov za oveľa väčšiu sumu ako 6,5 miliardy pôvodného nákupu, lebo dneska je to klesnuté o tú sumu, ktorú aj pán Petrák spomínal a ďalší, kde sú dnes nižšie. Dúfam, že mi rozumiete, o čom hovorím. No skúsim to ešte raz. Vysvetlím vám to, pani ministerka. Ak nakúpim za 6,5 miliardy, čo ja viem, akcie, ktoré dnes klesli o 10 %, tak keď ich musím predať, aby som presunul do Sociálnej poisťovne 6,5 miliardy, tak nebudem mať 6,5 miliardy, ale 6,5 miliardy mínus 10 %, myslím 5,7. Ale ja musím vrátiť 6,5 miliardy, čiže ja musím predať tých aktív za viac, čiže vrátane tých aktív, ktoré vlastne neboli získané len od ľudí, ktorí tam prišli, ale aj od ďalších, lebo mi to nevykryje. Keby sa toto robilo v čase hospodárskeho rozmachu, ktorý možno bude, dúfajme, za rok, za dva, tak v tom prípade by to platilo presne opačne. Rozumiete mi už teraz, tomuto princípu? (Hlas z pléna.) (Reakcia V. Tomanovej, ministerky práce, sociálnych vecí a rodiny SR. Bez mikrofónu. Vôbec nerozumiem tomu, pán poslanec, čo sa snažíte vysvetliť.)